Súradnice: 47°46′53″S 17°51′29″V﻿ / ﻿47,781479°S 17,858051°V﻿ / 47.781479; 17.858051

**Mohylov** (do 2009 aj *Maglov*) je umelý odvodňovací kanál na južnom Slovensku v juhovýchodnej časti Žitného ostrova v obci Veľké Kosihy v okrese Komárno v povodí Dunaja. Geomorfologická kategorizácia polohy kanála Mohylov: geomorfologická oblasť Podunajská nížina; geomorfologický celok Podunajská rovina. Hydrologické poradie Mohylova: 4-20-01-015.

Opis toku
---------

Kanál Mohylov má dĺžku 770 m so začiatkom v strede ornej pôdy rovnakého názvu Mohylov, ďalej smeruje v priamke na východ a v svojich 2/3 dĺžky jemne mení smer na severoseverovýchod až po svoje ústie do kanála Olča-Kosihy na západnom okraji lesa Mohyla, ktorého hranicu s poľom Mohylov kanál Olča-Kosihy tvorí. Kanál Olča-Kosihy ústi do kanála Holiare-Kosihy a tento sa spája s Dunajom. Kanál Mohylov nemá prítoky.

Kanál Mohylov sa začína v nadmorskej výške 107 m n. m. vo vzdialenosti cca 250 m východne od niekdajšej dnes už zaniknutej samoty s vtedajším názvom Maglyai (III. vojenské mapovanie 1875 - 1884) a končí sa v nadmorskej výške cca 106 m n. m. V celom svojom priebehu tečie cez extravilán katastrálneho územia Veľkých Kosíh.

Pôvod názvu
-----------

Názov Mohylov (pred 2009 aj Maglov) bol prenesený na odvodňovací kanál z názvu poľa Mohylov (pred 2009 aj Maglov), v priestore ktorého sa kanál Mohylov začína, preteká a tiež ústi.

K roku 1268 sa viaže listina v latinčine, ktorou Belo IV. uhorský kráľ potvrdil predaj komárňanského hradu a jeho majetkov budínskemu županovi Waltrovi, uskutočnený kráľovnou Máriou. Táto listina obsahuje viaceré toponymá a medzi inými aj názov *locum Magla*. Táto najstaršia dochovaná písomná podoba terénneho názvu poľa *locus Magla* z roka 1268 súvisí so slovom *mogyla* vo význame *vysoké navŕšenie zeminy nad hrobmi zosnulých v predkresťanských dobách*. Pomenovací akt prebehol v slovenskom jazykovom prostredí v podobe *Mogyla* ako názov geografického objektu charakterizovaného výskytom mohyly, alebo ináč spájaného s mohylou; po prisídlení maďarského obyvateľstva bol názov *Mogyla* podľa zákonitostí preberania cudzích slov do maďarčiny prevzatý a modifikovanný do podoby → *Máglya* podobne ako Torysa → Tárca, Orava → Árva; po opätovnom posune slovensko-maďarskej etnickej a jazykovej hranice bol tento názov späťprevzatý do slovenčiny v podobe → *Maglov*; názvoslovná autorita v roku 2009 revitalizáciou pôvodného názvu poľa štandardizovala podobu názvu → *Mohylov*, ktorá bola tiež v roku 2009 prenesená aj na kanál a štandardizovaná ako názov kanála. Prítomnosť spoluhlásky *g* v najstaršom písomnom dochovanom názve z roka 1268 pomáha datovať prevzatie názvu zo slovenčiny do maďarčiny pred prvú polovicu 12. storočia, lebo v tomto čase došlo v slovenčine k substitúcii *g → h*. Podľa iného výkladu pôvodu názvu toponymum *Magla/Máglya* vzniklo v maďarskom jazykovom prostredí s využitím maďarského podstatného mena *máglya* vo význame *hranica*, ktoré maďarčina prebrala zo slovenského podstatného mena *mogyla*, modifikovala jeho podobu podľa zákonitostí preberania cudzích slov do maďarčiny a zároveň jemne posunula aj jeho obsah.

Referencie
----------

1. ↑  Rozhodnutie Úradu geodézie, kartografie a katastra Slovenskej republiky č. P-5596/2009 zo dňa 4.9.2009 o štandardizácii 302 názvov vodných tokov. Príloha č. 2. S. 73. Dostupné na  (cit. 2021-05-21).
2. ↑  Názvy kanálov. Dostupné na  (cit. 2021-05-27).
3. ↑  GeogZs: Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 62. Bratislava 1979. 79-904-79.
4. ↑  ŠMILAUER, Vladimír. *Vodopis starého Slovenska*. Praha; Bratislava : Učená společnost Šafaříkova, 1932. 564 s. (Práce Učené společnosti Šafaříkovy v Bratislavě; zv. 9.) S. 30.
5. ↑  STANISLAV, Ján. *Slovenský juh v stredoveku*. 2. vyd. Diel I. Bratislava : Národné literárne centrum – Dom slovenskej literatúry, 1999. 485 s. (Svedectvá; zv. 15.) ISBN 80-88878-49-7. S. 71.
6. ↑  Rozhodnutie Úradu geodézie, kartografie a katastra Slovenskej republiky č. P-4730/2009 zo dňa 24.7.2009 o štandardizácii 415 názvov nesídelných geografických objektov. Príloha č. 2. S. 39. Dostupné na  (cit. 2021-05-22)
7. ↑  HLADKÝ, Juraj – ZÁVODNÝ, Andrej: Hydronymia Žitného ostrova. Trnava: Trnavská univerzita v Trnave, Pedagogická fakulta. 2015. 319 s. S. 172 a 279. ISBN 978-80-8082-840-0.

  


| * z
* d
* u
Vodné toky v povodí Dunaja (na území Slovenska, od kanála Vrbina-Medveďov nad ústie Váhu) |
| --- |
| Vodné toky | 
* Babovský kanál
* Bahenný kanál
* Balonský kanál
* Blatnica
* Čeček
* Červený kanál
* Číčov-Holiare
* Číčov-Klížska Nemá
* Číčovský kanál
* **Čiližský potok**
* Člnkový kanál
* Dolný kanál
* Dvorský kanál
* Hamský kanál
* Hanský kanál
* **Holiare-Kosihy**
* Ižopský kanál
* Jabloňovský kanál
* Kece
* Kéčsky kanál
* Klížska Nemá-Kosihy
* Kľúčovský kanál
* Kvočí potok
* Lél-Kosihy
* Lél-Zlatná
* Lyonský kanál
* Mohylov
* Medveďov-Kľúčovec
* Medveďov-Vrbina
* **Milinovice-Vrbina**
* **Ňárad-Vrbina**
* Odolov
* Olča-Kosihy
* Pero
* Poľný kanál
* Sap-Medveďov
* Smradľavý kanál
* Tacký kanál
* Tavarský kanál
* Tônsky kanál
* Trstinový kanál
* **Veľký Meder-Holiare**
* Vrbina-Holiare
* **Vrbina-Medveďov**

 |
| Vodné plochy | 
* Číčovské rameno
* Číčovské rybníky
* Klížske rameno
* Kľúčovské rameno
* Opatovské jazierko

 |
| Súvisiace šablóny | 
* Vodné toky v povodí Dunaja na Slovensku (1. časť) a (3. časť)
* Vodné toky v povodí Malého Dunaja (1. časť) a (2. časť)
* Vodné toky v povodí Váhu (9. časť)

 |